31992R2083
L 208/15
JURNALUL OFÍCIAL AL UNIUNII EUROPENE
REGULAMENTUL (CEE) NR. 2083/92 AL CONSILIULUI
din 14 iulie 1992
de modificare a Regulamentului (CEE) nr. 2092/91 privind metoda de producție agricolă ecologică și indicarea acesteia pe produsele agricole și alimentare
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât articolul 11 alineatul (1) din Regulamentul (CEE) nr. 2092/91 (4) prevede că, începând cu 23 iulie 1992, produsele importate dintr-o țară terță nu pot fi comercializate decât atunci când sunt originare dintr-o țară terță figurând pe o listă stabilită în conformitate cu procedura menționată în articolul 14 din respectivul regulament; întrucât articolul 11 alineatul (2) stabilește condițiile care trebuie satisfăcute de o țară terță pentru a figura pe lista menționată anterior;
întrucât s-a dovedit că, în lipsa informațiilor furnizate până în prezent de către țările terțe, nu este posibil să se decidă înscrierea țărilor terțe pe listă până la data menționată anterior;
întrucât articolul 16 alineatul (3) paragraful al doilea din respectivul regulament nu prevede posibilitatea amânării aplicării articolului 11 decât atunci când o țară terță depune o cerere de înscriere pe listă în termenul stabilit;
întrucât aceste dispoziții ar putea cauza o sistare a importurilor de produse dacă o țară terță nu a depus în timp util o cerere de înscriere pe lista menționată în articolul 11 alineatul (1) litera (a);
întrucât este necesar să se evite orice sistare a importurilor de produse din țări terțe care satisfac condițiile stabilite în articolul 11 alineatul (2), în special pentru că aceste produse pot fi necesare pentru prepararea corectă a unor produse componente;
întrucât, în consecință, este necesar să se dea importatorilor, în așteptarea înscrierii unei țări terțe pe lista menționată în articolul 11 alineatul (1) litera (a), posibilitatea obținerii unei autorizații de import, din țări terțe, pentru produse pentru care este stabilit că satisfac norme de producție și modalități de inspectare echivalente cu cele stabilite de Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
Regulamentul (CEE) nr. 2092/91 se modifică după cum urmează:
1.
La articolul 11 se adaugă următorul alineat:
„(6)
(a)
Prin derogare de la alineatul (1), importatorul sau importatorii dintr-un stat membru sunt autorizați de către autoritatea competentă a statului membru să comercializeze, până la 31 iulie 1995, produse importate dintr-o țară terță neînscrisă pe lista menționată la alineatul (1) litera (a), cu condiția să furnizeze autorității competente din statul membru importator probe suficiente că produsele respective au fost obținute conform unor norme de producție echivalente cu cele stabilite în articolele 6 și 7 și au făcut obiectul unor măsuri de inspectare cu o eficacitate echivalentă cu cea a măsurilor de inspectare menționate în articolele 8 și 9 și că aplicarea respectivelor măsuri de inspectare este permanentă și efectivă.
Autorizația este valabilă numai dacă se dovedește că sunt îndeplinite condițiile menționate anterior. Ea își pierde valabilitatea în momentul înscrierii țării terțe pe lista menționată la alineatul (1) litera (a).
(b)
Atunci când un stat membru a primit dovezi suficiente de la un importator, el informează imediat Comisia și celelalte state membre despre țara terță din care importă produse și le furnizează informații detaliate asupra modalităților de producție și de inspectare, precum și despre garanțiile privind aplicarea lor permanentă și efectivă.
(c)
La cererea unui stat membru sau la inițiativa Comisiei, problema este supusă spre examinare comitetului menționat în articolul 14. Dacă din această examinare reiese că produsele importate nu au fost obținute conform unor norme de producție echivalente și/sau unor modalități de inspectare cu o eficacitate echivalentă, Comisia invită statul membru care a acordat autorizația să o retragă. În conformitate cu procedura menționată la articolul 14, se poate decide interzicerea importurilor respective sau subordonarea continuării lor modificării anumitor condiții într-un termen stabilit.
(d)
Notificarea menționată la litera (b) nu este cerută atunci când ea se referă la modificările de producție și de inspecție deja notificate de către un alt stat membru în conformitate cu litera (b), cu excepția cazului în care prezentarea de noi dovezi importante justifică revizuirea examinării și a deciziei menționate la litera (c).
Până la 31 iulie 1994, Comisia reexaminează dispozițiile alineatului 1 și prezintă orice propunere corespunzătoare în vederea revizuirii lor eventuale.”
2.
În articolul 16 alineatul (3), primul paragraf se înlocuiește cu următorul text:
„(3) Articolul 5, articolul 8 alineatul (1) și articolul 11 alineatul 1 se aplică de la 1 ianuarie 1993.”
3.
Datele menționate în articolul 5 alineatul (9) și în articolul 10 alineatul (7) se înlocuiesc cu data de 31 iulie 1994.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 iulie 1992.